افغان ځواکونو د جنوبي آسیا او لېري ختیځ لپاره د داعش مشر نیولی
 د افغانستان د ملي‌ امنیت اداره وايي‌ چې په یو لړ ځانګړو عملیاتو کې یې د داعش-خراسان ډلې یو مهم مشر نیولی دی. 
د ملي امنیت ریاست د دوشنبې په ورځ مۍ۱۱ (غوايي۲۲) په یوې اعلامیې کې ویلي‌ دي چې د جنوبي‌ او لېرې ختیځې آسیا لپاره یې د داعش د خراسان ډلې مشر نیولی دی. د نیول شوي کس نوم (ضیاءالحق) ښودل شوی چې د داعش ډلې په منځ کې د (شیخ ابو عمر الخراساني) په نوم پېژندل کېده. ملي امنیت وايي د خراساني د ځای په اړه یې د داعش ډلې د نورو نیول شویو غړو څخه معلومات ترلاسه کړي وو. په اعلامیې کې دا هم ویل شوي دي چې له (ابو عمرالخراساني) سره یې په جنوبي ‌آسیا کې د داعش ډلې د عامه اړیکو مشر (صهیب) او د استخباراتو مسول (ابو علي) یې هم نیولي دي. د افغانستان د ملي امنیت ریاست وايي افغان ځانګړو ځواکونو دغه کسان د کابل په ختیځ کې په ګډو عملیاتو کې نیولي دي. د افغانستان ملي امنیت وايي‌ چې د داعش ډلې په ضد یې عملیات روان دي. تر دې مخکې د افغانستان ملي امنیت ځواکونو د اپریل په څلورمه نېټه اعلان وکړ چې د ننګرهار لپاره یې د داعش ډلې نومول شوی والي‌ (اسلم فاروقي) ژوندی نیولی دی. د ده اصلي نوم عبدالله اورکزی دی چې له خپلو ۱۹نورو کسانو سره یو ځای د ملي امنیت د ځواکونو په عملیاتو کې نیول شوي وو. وايي (اسلم فاروقي) په پېښور کې د داعش ډلې نظامي مسول و چې بیا ننګرهار ته راغی. دا په داسې حال کې ده چې د مۍ په شپږمه نیټه د افغانستان د ملي امنیت ریاست ځواکونو د کابل په ۱۵ناحیې او شکر درې ولسوالۍ کې د داعش او حقاني شبکې په مرکز برید وکړ او ویجاړ یې کړ. د ملي امنیت په اعلامیې کې راغلي وو: "په دغو عملیاتو کې د دغو تروریستانو له ډلې اته تنه د ملي امنیت ځانګړو ځواکونو نیولي او پنځه یې وژل شوي دي." افغان ځواکونو ډېرې وسلې او مهمات هم نیولي وو. د داعش ډله په ننګرهار کې ډېره فعاله وه خو په دې وروستیو کې افغان ځواکونو د دغې ډلې ډېر مرکزونه ویجاړ کړل او د داعش ډلې سلګونه بهرني او افغان جګړه ماران یې ووژل او ژوندل ونیول. د داعش ډلغه ډله په کابل کې د سیکانو په ګوردوراه، کابل کې په ځینو غونډو او نورو بریدونو او وژنو تورنه ده.